作者:陳策
標題:摸魚兒
內容:倚危梯、酹春懷古，輕寒才轉花信。江城望極多愁思，前事惱人方寸。湖海興。算合付元龍，舉白澆談吻。憑高試問。問舊日王郎，依劉有地，何事賦幽憤。沙頭路，休記家山遠近。賓鴻一去無信。滄波渺渺空歸夢，門外北風悽緊。烏帽整。便做得功名，難綠星星鬢。敲吟為穩。又白鷺飛來，垂楊自舞，誰與寄離恨。